"Autostrada Comarnic - Braşov este în parteneriat public-privat, am avut solicitare din partea unei societăţi chinezo-turce, eu am hotărât, împreună cu colegii mei, să scoatem din parteneriat public-privat, iar în prima şedinţă de CSAT această autostradă să devină de importanţă naţională sau de infrastructură critică, astfel încât să putem să putem să demarăm cât mai repede lucrările pentru această autostradă. Pentru că procedurile sunt, ştiţi foarte bine, birocraţia este destul de mare, procedurile sunt complicate, la noi s-a format această instituţie a contestaţiilor şi pentru a trece de toate aceste obstacole cred că soluţia este ca această autostradă să devină de importanţă naţională, astfel încât să începem construcţia cât mai repede, din fonduri guvernamentale", a spus ea.



Întrebată când ar putea începe construcţia autostrăzii, premierul a arătat că va face o evaluare după momentului votului din CSAT.



Viorica Dăncilă a participat, duminică, alături de Eugen Teodorovici, preşedintele executiv al PSD, şi Mihai Fifor, secretarul general al PSD, la Comitetul Executiv Judeţean al PSD Prahova.

UPDATE Ludovic Orban: Telenovela autostrăzii Comarnic - Braşov continuă

"Telenovela autostrăzii Comarnic - Braşov continuă. (...) Ultima întâmplare este anunţul făcut de Vasilica Viorica despre faptul că nu se mai face pe PPP, ci va fi declarată de 'importanţă naţională sau de infrastructură critică' şi va fi finanţată cu bani de la bugetul de stat, urmând a fi construită tot de consorţiul chinezo-turc, scos din joben pentru PPP. Mai precis, ce ne spune premierul? Am modificat legea privind parteneriatul public-privat pentru ca să nu mai fie necesară realizarea unei proceduri competitive pentru selectarea constructorului. Atribuim cui vor 'muşchii noştri' contractul de PPP. După care decidem că nu mai trebuie să vină consorţiul scos din burtă cu banii necesari pentru construcţia tronsonului de autostradă (aşa cum prevede un contract de PPP, în care finanţarea lucrărilor este asigurată de constructor), ci îl finanţăm de la buget, din taxele şi impozitele plătite de români", a scris Orban, pe Facebook.



Liderul PNL a adăugat că pentru orice tronson de autostradă cu bani de la bugetul statului este obligatorie, prin lege, organizarea de licitaţie.



"Nu ştiu cine i-a scris replicile lui Vasilica Viorica, dar parcă tot Dragnea este scenarist. Pentru că treaba asta este 'curat murdară' şi cu puternic iz penal. Doamna candidat, după ce că nu aţi fost în stare să construiţi o autostradă 'cap-coadă', acum vreţi să daţi şi un tun, probabil pentru finanţarea campaniei prezidenţiale", a completat Ludovic Orban.